གསུམ་པ་ཡིག་རིས་ཡི་གེ་ནི།ཡིག་རིས་ཞེས་པ་རི་མོའི་ཚོགས་པ་རིལ་པོ་གཅིག་གི་ཆ་ཤས་སོ་སོ་བ་རྣམས་ཀྱིས་དོན་སོ་སོ་མཚོན་པ་སྟེ།སྲོག་ཆགས་དང་རི་ཆུ་རྩི་ཤིང་མེ་ཏོག་ཁང་པ་ལམ་སོགས་མཉམ་དུ་བསྡེབས་ནས་དོན་གྱི་བརྗོད་བྱ་གང་རུང་ཞིག་མཚོན་པར་བྱེད་པ་ཡིན།ཡིག་རིས་འདི་ལ་བཀླག་ཚུལ་གྱི་སྒྲ་གདངས་ངེས་ཅན་ཞིག་མེད་པས་སྐད་རིགས་ཀྱི་དབྱེ་བ་མེད་ལ།རི་མོར་བལྟས་ཏེ་དོན་རྗེས་སུ་དཔག་པའམ་ངག་ཐོག་ནས་འགྲེལ་བཤད་བྱ་དགོས་པ་ཡིན།དཔེར་ན་སྲོག་ཆགས་འདྲ་མིན་འགའ་ཞིག་བྲིས་ནས་དེ་དག་སོ་སོའི་སྙིང་ཁ་ནས་རི་མོ་ཞིག་གཅིག་གི་སྙིང་ཁར་འཐེན་ནས་སྲོག་ཆགས་ཀྱི་གཟུགས་བརྙན་དེ་དག་གིས་མཚོན་པའི་མི་དེ་དག་གི་བསམ་པ་ནི་གཙོ་བོ་ལྟ་བུའི་མི་དང་གཅིག་གྱུར་ཡིན་ཞེས་པའི་དོན་མཚོན་པར་བྱེད་པ་ལྟ་བུ་ཡིན།ཡི་གེ་འདི་རིགས་ཨིན་དིའི་མི་དག་གིས་བྲིས་པ་དེང་སང་ཡང་མང་དུ་མཐོང་རྒྱུ་འདུག་གོ།ཡི་གེ་འདིས་བརྗོད་བྱ་སྟོན་ཚུལ་ལམ་མཚོན་ཚུལ་ལ་གཉིས་ཡོད་དེ་གཟུགས་མཚོན་དང་དོན་མཚོན་ནོ།།དཔེར་ན་གྲུ་ཤན་ཞིག་གི་གཟུགས་བྲིས་ནས་དེའི་སྟེང་དུ་རི་མོ་ཐུང་ངུ་དགུ་བྲིས་ནས་མི་དགུས་གྲུ་གཏོང་བར་མཚོན་པ་ན།གྲུའི་གཟུགས་དངོས་སུ་བྲིས་པས་གཟུགས་མཚོན་ཡི་གེ་དང་མི་དགུའི་གཟུགས་དངོས་སུ་མ་བྲིས་ཀྱང་རི་མོ་དེས་དོན་མི་དགུ་མཚོན་པར་བྱེད་པས་དོན་མཚོན་ཡི་གེ་ཡིན་པ་ལྟ་བུའོ།།